Geometrìa descritiva

La geometrìa descritiva a l'é na teorìa ch'a mostra a arpresenté d'oget ëspassiaj ansima a 'n pian.
Ij pont, ij pian, le rete ëd lë spassi a son projetà ansima a 'n pian, ël quàder, con vàire técniche.
La geometrìa projetiva a l'é sò fondament e antrodussion.

 Le técniche ëd projession 
Si ël sènter ëd projession a l'é un pont pròpi (identificà con l'euj), as trata dël métod ëd la projession sentral.
Le rete e ij pian a son arpresentà për mojen dla trassa (antërsession con ël quàder) e la scapà (projession dël sènter an sël quàder dël pont impròpi dla reta o dla reta impròpia dël pian).
Për finì, ij pont a son arpresentà da soa projession e da na reta ch'a-j conten.
An sla projession sentral a l'é basà la prospetiva.

Cand ij pont as projeto ëd fasson perpendicolar ansima a doi pian ortogonaj antra 'd lor, dzorponendje peui con na rotassion për oten-e un pian ùnich, visadì ël quàder, as trata dël métod ëd la dobia projession ortogonal (o projession ëd Monge, dal nòm ëd sò anventor).
Le costrussion a son ëd sòlit arpresentà an sa manera, ch'a ciama ëd dissegnene la pianta e l'aussà.

Le carte geogràfiche a son nopà basà an sël métod ëd le projession cotà, anté che minca pont a l'é arpresentà da soa projession ortogonal an sël quàder e da soa quòta rëspet al quàder midem.

 La stòria 
La fondassion ëd la geometrìa descritiva a l'é atribuìa a Monge e a la prima edission ëd sò tratà dël 1799, bele che ël dësvlup matemàtich ëd la teorìa dla prospetiva a l'é euvra dij pitor dl'Arnassiment.

Categorìa:Geometrìa